Kopp Mária

Kopp Mária (Budapest, 1942. január 14. – Budapest, 2012. április 3.) magyar orvos, pszichológus, a Semmelweis Egyetem Magatartástudományi Intézetének tudományos igazgatóhelyettese, a Semmelweis Egyetem–MTA „Mentális Egészségtudományok” társult kutatócsoportjának vezetője volt. A pszichológiai tudományok akadémiai doktora.

Kutatási területe, módszerei 

Interdiszciplináris kutatás a pszichológia és élettan határterületén klinikai pszichofiziológiai és magatartás-epidemiológiai módszerekkel.

Életpályája

Tanulmányai 

A Semmelweis Orvostudományi Egyetemen szerzett általános orvosi diplomát 1968-ban, később az Eötvös Loránd Tudományegyetemen pszichológia szakot végzett (1977), klinikai szakpszichológusi képesítést nyert 1982-ben.

Munkaállomásai 

Első munkaállomása az Országos Munkaegészségügyi Intézet, ahol megszervezte és vezette a klinikai epidemiológiai munkacsoportot (1968–1973), majd a Semmelweis Orvostudományi Egyetem Klinikai epidemiológiai munkacsoportját vezette (1973–1982). 1982-ben megvédte kandidátusi disszertációját a klinikai orvostudományok területén (a disszertáció címe: „A vegetatív tünetképződés mechanizmusa a magas vérnyomás betegség és a fiatalkori nyombélfekély korai szakaszában”) és a Pszichiátriai Klinikára ment dolgozni, ahol 1984-től a Szociálpszichiátriai és Pszichofiziológiai Laboratóriumot, 1985–1993-ig a Pszichoszomatikus ambulanciát vezette, mint klinikai szakpszichológus. 

1993–2007-ig a Semmelweis Egyetem Magatartástudományi Intézetének igazgatójaként működött, 1994-ben egyetemi tanárrá habilitálták, akadémiai doktoriját a pszichológiai tudományok területén (a disszertáció címe: „A szorongásos és depressziós tünetegyüttes epidemiológiai, pszichofiziológiai és klinikai összefüggései”) 1999-ben védte meg.

2007. július 1. óta a Semmelweis Egyetem Magatartástudományi Intézet tudományos igazgatóhelyettese. 2007. január 1. óta a Semmelweis Egyetem-MTA „Mentális Egészségtudományok” társult kutatócsoport vezetője volt.

Közéleti, társadalmi szerepvállalása 
2009 nyarán összehívja a Népesedési Kerekasztalt, ez év szeptemberében pedig elindítja a Három Királyfi, Három Királylány Mozgalmat.

Tudományos publikációi, utánpótlás-nevelés

Tudományos szakterületén mind hazai, mind nemzetközi szinten magyar nyelven és angol nyelven megmérette magát, 2002 és 2008 között 104 kongresszusi előadást tartott, ezek közül 15 esetben felkért előadó. 2001–2005 között nemzetközi konferencia-előadások meghívottja kilenc alkalommal.

332 tudományos közleményt és 11 könyvet adott közre, 66 monográfiába, szakkönyvbe írt fejezetet vagy részletet.

Teljesítményét jelzi 857 független idézettség és összes tudományos közleményének magas impakt faktora: 137.099; és Hirsch-indexe: 11, interdiszciplináris témákban a társadalomtudomány és természettudomány határterületein.

Számos országos reprezentatív felmérést szervezett az egészségi állapot és életminőség pszichoszociális háttértényezőinek vizsgálatára, ezen témában megjelent kötetei igen figyelemreméltóak.

Nagy gondot fordított a tudományos utánpótlás nevelésére, törzstagja volt a SE Mentális egészségtudományok Doktori Iskolának. Témavezetése mellett 16 fő hallgató érte el a PhD fokozatot (1998–2010 között), további 4 fő témavezetését vállalta, de az ő védéseiket sajnos már nem érhette meg.

Családja 
Szülei Kopp Jenő (1900–1977), a Fővárosi Képtár igazgatója és Waigand Ilona (1918–1978) voltak. 1965-ben kötött házasságot Skrabski Árpád (1939–2009) mérnök szociológussal, akivel két gyermeküket nevelték fel, Luca (1974) és Fruzsina (1975). Nagybátyja Waigand József (1912–1993) római katolikus pap, egyetemi tanár. Testvére B. Kopp Judit (1943–1995) szobrászművész, unokatestvére Lotz Károly (1937) politikus, miniszter.

Tudományos munkái (válogatás)

Kötetei  
Huszár I., Kopp M.S. (1985): Az emocionális funkciózavarok összefüggései településszociológiai tényezőkkel. TBZ Bulletin 5., Budapest
Kopp M., Skrabski Árpád, Kereszty K. (1987): A neurózis és öngyilkossági kísérletek epidemiológiai vizsgálata országos reprezentatív felmérés alapján. TBZ Bulletin 9.
Kopp M. (1989): Józsefváros két orvosi körzetének pszichiátriai epidemiológiai vizsgálata. TBZ Bulletin 14.
Kopp M., Skrabski Á. (1992): Magyar lelkiállapot. Végeken, Budapest
Kopp M., Fóris Nóra (1993): A szorongás kognitív viselkedésterápiája. Végeken, Budapest
Kopp M. (1994): Orvosi pszichológia. Az egészséglélektan és magatartásorvoslás alapjai. SOTE, Budapest
Kopp M., Skrabski Á. (1995): Alkalmazott magatartástudomány. A megbirkózás egyéni és társadalmi stratégiái. Végeken, Budapest
Kopp Mária–Skrabski Árpád: Magyar lelkiállapot; 2. jav. kiad., Végeken, Bp., 1995 (A hét szabad művészet könyvtára)
Kopp M., Lázár Imre (1996): A magatartástudomány alapjai és módszerei. Népegészségügyi Iskola, Debrecen
Kopp M., Berghammer R. szerk. (2005): Orvosi pszichológia, Medicina, Budapest
Kopp M, Kovács Mónika Erika szerk. (2006) A magyar népesség életminősége az ezredfordulón. Semmelweis Kiadó, Budapest
Skrabski Á., Kopp M. (2009): A boldogságkeresés útjai és útvesztői a párkapcsolatokban. Apor Vilmos Főiskola, Vác
Skrabski Á., Kopp M. (2009): A nevelésszociológia alapjai. Apor Vilmos Főiskola, Vác
Orvosi pszichológia. Egyetemi tankönyv; szerk. Kopp Mária, Berghammer Rita; 2. átdolg., bőv. kiad.; Medicina, Bp., 2009

Angol nyelvű közleményeiből 

KOPP M. S(krabskiné), Falger PRJ, Appels A, Szedmak S (1998): Depressive symptomatology and vital exhaustion are differentially related to behavioral risk factors for coronary artery disease, PSYCHOSOMATIC MEDICINE 60: (6) pp. 752–758.
Kopp M.S., Skrabski A, Szedmak S (2000): Psychosocial risk factors, inequality and self-rated morbidity in a changing society, SOCIAL SCIENCE & MEDICINE 51: (9) pp. 1351–1361.
Kopp M. S, Réthelyi J (2004): Where psychology meets physiology: Chronic stress and premature mortality – The Central-Eastern European health paradox, BRAIN RESEARCH BULLETIN 62: (5) pp. 351–367.
Kopp M.S, Stauder A, Purebl Gy, Janszky I, Skrabski Á (2007): Work stress and mental health in a changing society. European Journal of Public Health 18, 238-244.
Kopp M.S, Stauder A, Purebl G, Janszky I, Skrabski A (2008): Work stress and mental health in a changing society, EUROPEAN JOURNAL OF PUBLIC HEALTH 18: (3) pp. 238–244.
Kopp M.S, Thege BK, Balog P, Stauder A, Salavecz G, Rozsa S, Purebl G, Adam S (2010): Measures of stress in epidemiological research., JOURNAL OF PSYCHOSOMATIC RESEARCH 69: (2) pp. 211–225.

Társasági tagság (válogatás)

Magyar Pszichofiziológiai és Egészséglélektani Társaság (alapító elnöke)
European Acedemy of Sciences tagja (2004)

Díjai, elismerései

SOTE oklevél diákkörösök eredményes felkészítéséért (1987)
Nyírő Gyula nivódíj, (Magyar Pszichiátriai Társaság) (1988, 2002)
Széchenyi professzori ösztöndíj (1997)
Lege Artis Medicinae díj (1997)
Szent-Györgyi Albert-díj (2004)
Kiváló PhD oktató (2004)
Az év legjobb előadója (Bolyai Kollégium, 2008)
Prima díj (2009)
Magyar Örökség díj (2010)
Stephanus-díj (2010)
Budapest díszpolgára (2011)
A Magyar Érdemrend középkeresztje a csillaggal (2012)

Jegyzetek

Források 

Ki kicsoda 2000: Magyar és nemzetközi életrajzi lexikon, csaknem 20 000 kortársunk életrajza, főszerk. Hermann Péter, I–II, Budapest, Greger-Biográf, 1999, ISSN 1215-7066 – Kopp Mária szócikkét ld. I. köt. 898. p.

További információk 
A Pázmány Péter Katolikus Egyetem rektorának részvétnyilvánítása
Beteg társadalom, egészséges nemzet. A társadalom gyógyítása. Kopp Mária orvos-pszichológussal beszélget Mezei Károly; Kairosz, Bp., 2009 (Magyarnak lenni) 122 p.
Kopp Mária. Szerkesztett, rövidített élőbeszéd; szerk.-riporter Táncos László; Semmelweis, Bp., 2010 (Titoknyitogató) 117 p.
Jót s jól! Táplálkozás és életmód. In memoriam Kopp Mária. A Százak Tanácsa konferenciája, Keszthely 2012. május 11-12.; szerk. Szijártó István; bőv. utánny.; Százak Tanácsa, Bp., 2012
Kopp Mária publikációs listája
SOTE Magatartástudományi Intézet 
A stressz szerepe az egészségromlásban

Magyar orvosok
Magyar pszichológusok
Magyar egyetemi, főiskolai oktatók
Magyar nők
Budapest díszpolgárai
1942-ben született személyek
2012-ben elhunyt személyek
Szent-Györgyi Albert-díjasok
Stephanus-díjasok
Prima díjasok
Magyar Örökség díjasok
Budapesten született személyek
Kopp család